Gedagte vir die dag: Jesus, my rolmodel: Leer ander soos JesusFoto: pixabay.com Julle weet tog dat God aan die volk Israel die Goeie Nuus gestuur het dat daar vrede met Hom is deur Jesus Christus, wat Here oor almal is. (Handelinge 10:36) Elke keer as ek in die Bybel lees hoe Jesus gelewe het, word sy lewenstyl myne. Ek wil Hom navolg, Hom as rolmodel in my lewe volg. In Petrus se toespraak oor Jesus aan Kornelius noem hy Jesus-gewoontes wat ons kan navolg. Jesus het heeltyd rondbeweeg om mense te léér. Om mense te leer, verander hulle en dit is wat ek ook moet doen: mense ten goede verander. Hoe kan ons mense leer? Daar is Christene wat ander mense meerderwaardig en beterweterig probeer leer, en dis irriterend. Jesus het veral geleer deur gelykenisse. Hy het verhale vertel met simboliek, verhale met lewenswaarhede. Daarom onthou ons sy leringe. Ons onthou, byvoorbeeld, ons is so welkom by Hom soos die verlore seun. Ek word ’n goeie leermeester as ek Jesus se leringe so baie lees en oordink dat dit spontaan uit my mond uitkom. As die situasie dit vereis, is dit gereed in my hart en mond. Wat van Jesus se wysheid het jou vriende nou nodig? Lees Paulus se inleiding van sy toespraak by Kornelius in Handelinge 10:36.